
Na temelju članka 58. i članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/,126/12, 94/13, 152/14, 07/17, 68/18, 98/19, 64/20, 151/22, 155/23 i 156/23) i članka 29. Statuta OŠ Josipa Badalića te članka 18. Etičkog kodeksa neposrednih nositelja odgojno-obrazovne djelatnosti OŠ Josipa Badalića Školski odbor na  13. sjednici održanoj 6.7.2026. donio je
POSLOVNIK
O RADU ETIČKOG POVJERENSTVA 
OŠ JOSIPA BADALIĆA

I. UVODNE ODREDBE
Članak 1.
Ovim Poslovnikom o radu etičkog povjerenstva (dalje u tekstu: Poslovnik) uređuje se način rada i pravila djelovanja Etičkog povjerenstva (u daljnjem tekstu: Povjerenstvo) Osnovne škole Josipa Badalića (u daljnjem tekstu: Škola) te druga pitanja važna za obavljanje poslova iz djelokruga rada Povjerenstva koja su uređena Etičkim kodeksom neposrednih nositelja odgojno-obrazovne djelatnosti OŠ Josipa Badalića od 2026. godine (u daljnjem tekstu: Etički kodeks).
Izrazi u ovom Poslovniku navedeni u muškom rodu neutralni su i odnose se na sve osobe muškog i ženskom spola.
Članak 2.
U okviru svojih nadležnosti Povjerenstvo obavlja sljedeće poslove:
· Prati i potiče provedbu Etičkog kodeksa
· Provodi postupke utvrđivanja povrede Etičkog kodeksa
· Donosi zaključak o prihvatljivosti ili neprihvatljivosti povrede u razmatranom slučaju te ih dostavlja ravnatelju
Članak 3.
Povjerenstvo djeluje neovisno i samostalno u obavljanju poslova iz svojeg djelokruga i u postupku utvrđivanja povreda Etičkog kodeksa.
Povjerenstvo može u obavljanju poslova iz svojeg djelokruga zatražiti stručnu pomoć stručnih osoba Škole i/ili relevantnih institucija.
Članak 4.
Svaki radnik i učenik Škole dužan je surađivati s Povjerenstvom i odazvati se njegovom pozivu te mu priopćiti sve informacije važne za utvrđivanje činjeničnog stanja.


Članak 5.
U postupku utvrđivanja povreda Etičkog kodeksa, Povjerenstvo je dužno poštivati načelo tajnosti i štititi dostojanstvo svih osoba u postupku.
II. SASTAV POVJERENSTVA
Članak 6.
Članove Povjerenstva imenuje ravnatelj  na razdoblje od 5 godina.
Etičko povjerenstvo ima tri člana od kojih je jedan predsjednik kojeg imenuje ravnatelj.
Članak 7.
Mandat članova Povjerenstva prestaje istekom mandata od pet godina, a prije isteka mandata u sljedećim slučajevima:
· Prestankom radnog odnosa
· Ostavkom
· Opozivom od strane ravnatelja
· Utvrđenjem da je član Povjerenstva povrijedio Etički kodeks
Ukoliko se pokrene postupak utvrđivanja povrede Etičkog kodeksa počinjene od strane člana Povjerenstva, prekida mu se mandat te se do okončanja postupka imenuje druga osoba kao član Povjerenstva.
U slučaju iz stavka 3. ovog članka, ravnatelj imenuje zamjenika člana Povjerenstva. Utvrdi li se da je član Povjerenstva protiv kojeg je pokrenut postupak učinio povredu Etičkog kodeks, zamjenik postaje punopravni član Povjerenstva.
Ukoliko se u postupku utvrdi da članovi Povjerenstva nisu povrijedili Etički kodeks, njihovo članstvo se automatski nastavlja.
III. RAD POVJERENSTVA
Članak 8.
Povjerenstvo svoj posao obavlja na sjednicama, a Predsjednik Povjerenstva saziva i vodi sjednice.
Sjednice su zatvorene za javnost.
O sadržaju sjednica vodi se zapisnik.
Zapisnik o radu na sjednici Povjerenstva sadrži: dan, mjesto i vrijeme održavanja sjednice, imena nazočnih članova Povjerenstva, imena stranaka u postupku i ostalih pozvanih i nazočnih na sjednici, iskaze osoba koje su sudjelovale u postupku te donosi zaključak.
Zapisnik vodi član Povjerenstva kojeg odredi Predsjednik Povjerenstva.
Zapisnik potpisuju svi članovi Povjerenstva te se nakon toga predaje u tajništvo.

Članak 9.
Povjerenstvo može pravovaljano odlučivati kada su na sjednici nazočni svi članovi Povjerenstva.
IV. NAČIN RADA POVJERENSTVA NA PRAĆENJU PROVEDBE ETIČKOG KODEKSA
Članak 10.
U postupcima praćenja provedbe načela Etičkog kodeksa, Povjerenstvo djeluje kao savjetodavno tijelo sa svrhom promicanja etičkog ponašanja i vrijednosti.
V. NAČIN RADA POVJERENSTVA U POSTUPCIMA UTVRĐIVANJA POVREDE ETIČKOG KODEKSA
Članak 11.
U postupcima povrede Etičkog kodeksa, Povjerenstvo djeluje autonomno i ovlašteno je tumačiti odredbe Etičkog kodeksa i primjenjivati ih prema vlastitoj savjesti.
Članak 12.
Etičko povjerenstvo može pokrenuti postupak na vlastitu inicijativu ili na temelju prijedloga drugih osoba koje smatraju da su povrijeđene odredbe Etičkog kodeksa Škole.
Anonimni prijedlozi za pokretanje postupka neće se razmatrati.
Članak 13.
Povjerenstvo će odmah, a najkasnije u roku od 15 dana od primitka prijave započeti s postupkom utvrđivanje povrede Etičkog kodeksa.
Povjerenstvo na sjednici detaljno razmatra sve okolnosti slučaja i prikuplja sve potrebne podatke bitne za donošenje zaključka o povredi Etičkog kodeksa. U tom smislu, Povjerenstvo može obaviti razgovor sa strankama i svjedocima, vršiti uvid u isprave, provoditi dokaze koje predlože stranke ili za koje smatra da su bitni te razmatrati mišljenja stručnih osoba i institucija kada je to potrebno.
VI. ZAKLJUČAK O POVREDI ETIČKOG KODEKSA I IZVJEŠĆE O POSTUPKU
Članak 14.
Po okončanju postupka, Povjerenstvo donosi zaključak kojim se:
· Odbija prijava kao neosnovana ili 
· Utvrđuje postojanje povrede Etičkog kodeksa
Zaključak potpisuju svi članovi Etičkog povjerenstva, a isti se dostavlja strankama u postupku i ravnatelju Škole, odnosno Školskom odboru ukoliko je ravnatelj stranka u postupku.
Ukoliko u povredi Etičkog kodeksa ima elemenata odgovornosti za povrede obveza iz radnog odnosa, ravnatelj će pokrenuti postupak sukladno odredbama Pravilnika o radu Škole.
Zaključci Etičkog povjerenstva su konačni i nema pravo žalbe na njih.
Članak 15.
Nakon zaprimanja Zaključka Povjerenstva, ravnatelj ili Školski odbor daju preporuku, prijedlog, primjedbu ili upozorenje o daljnjem poštivanju odredaba Etičkog kodeksa o čemu obavještavaju stranke u postupku i Etičko povjerenstvo.
VII.  ZAVRŠNE ODREDBE
Članak 16.
Ovaj Poslovnik stupa na snagu osmog dana od dana objave na oglasnoj ploči Škole.

KLASA: 011-03/26-02/23
URBROJ: 238-10-10-05-26-01
Graberje Ivanićko, 6.7.2026.

Predsjednica Školskog odbora:

________________________
Ana Ivančan Kovčo

Poslovnik o radu etičkog povjerenstva objavljen je na oglasnoj ploči Škole dana 10.7.2026., a stupio je na snagu 18.7.2026.

Ravnatelj:

_________________
Damir Adamović

